On September 22, 2017 By baptistekerkkemptonparkIn Kinderopvoeding
Het iemand al vir jou gesê dat alle jong mense op een of ander stadium rebels raak? Wanneer jou laerskool kinders nader aan die hoërskool kom, vrees jy dat hulle rebels sal raak. Maar dit is eenvoudig nie waar dat alle jong mense deur 'n fase van rebelsheid gaan nie. Josef het nie. Dawid het nie. Jeremia het nie. Daniël en sy drie vriende het nie. Die apostel Johannes het nie. Timoteus het nie. Titus het nie. Jesus het nie.
Die bg. karakters leer vir ons dat jongmense 'n diep verhouding met die Here kan hê, en dat hulle hulle lewens volgens die Woord van God rein kan hou (Ps. 119:9, 1Tim. 4:12, 2Tim. 2:22). God wil hê dat jongmense se ouers hulle hiermee moet help. Buiten vir die positiewe insette wat ons moet hê, moet ons ook sekere dinge vermy om nie rebelsheid in hulle aan te moedig nie. Dit is wat Paulus in Ef. 6:4 bedoel: "En vaders, moenie julle kinders vertoorn nie…"
Wat is dan die dinge wat ons moet vermy, om te keer dat ons kinders nie rebels raak nie?
Willem is geskok dat sy 14-jarige seun skielik hierdie jaar rebels geraak het. Die waarheid is dat hy al in sy hart gerebelleer het toe hy 9 was, omdat Willem nie in sy lewe betrokke was nie. Salomo het gesê: "Soos 'n voël wat van sy nes af rondvlieg, so is 'n man wat ver van sy tuisplek af rondswerwe." (Spr. 27:8).
Geld en geskenke kan nie opmaak vir onbetrokkenheid nie. Wees daar vir jou kinders. Jou dogter het jou liefde, leiding en beskerming nodig. Jou seun het 'n sterk pa nodig wat vir hom sal leer hoe om 'n man te wees.
 Te veel dissipline
Is medisyne goed vir 'n kind? Net as hy siek is. Wat sal gebeur as jy jou kind se gewone dieet met medisyne vervang? Hy sal siek word. Wat sal gebeur as dissipline jou kind se stapel dieet is? Hy sal opstandig raak. Jy kan nie nét jou kind op die medisyne van dissipline grootmaak nie; gee ook vir hom die aartappels, vleis, groente en vrugte (en soms ook roomys) van Bybelse instruksie, omgee, tyd en aandag.
Ek het een berading sessie gehad waarin 'n pa sy seun met 'n leer gordel oor die rug geslaan het. Ek en sy vrou het opgespring om hom te keer. 'n Paar maande later het ek uitgevind dat dit al vir jare aangaan. Vandag is die kind 'n rebel. 'n Pakslae is Bybels; mishandeling nie. Slaan jou kind op die boude en nie met die vuis nie. Moet hom nie só slaan dat hy mediese hulp benodig nie.
 Te min dissipline
Van kleins af het Peter nie sy seun pak gegee nie. Reeds op 12-jarige ouderdom het sy seun dagga gerook. Peter was geskok, maar het hom nie gedissiplineer nie. Toe die seun 19 is, het hy sterker dwelms gebruik en op 22 is hy tronk toe. Hy het sy pa gehaat, omdat hy hom nie gedissiplineer het en teen die pynlike gevolge van sonde gewaarsku het nie (Gal. 6:7, Heb. 12:10-11).
Ouers wat hulle kinders nie dissiplineer nie pluk vir hulleself 'n lat, omdat sulke kinders dikwels rebels raak (Spr. 23:13-14, 17:25, 29:15, 17). 'God many times whips an aged parent by that child that was unwhipped at first.'
 'n Kritiese gees
Michael leer hard en kry 'n B vir wiskunde. Sy pa sê nie vir hom geluk nie, maar wil weet hoekom hy nie 'n A gekry nie. Moenie alewig fout vind met jou kind nie; jy sal hom moedeloos maak (Kol. 3:21).
 Afbrekende woorde
Die spreekwoord sê: 'Sticks and stones may break my bones, but words can never harm me.' Almal weet dis nie waar nie, en dat woorde 'n mens baie seer kan maak. Moenie vir jou kind sê: 'Jou idioot; jy sal ook niks in die lewe bereik nie! Ek wens jy is nooit gebore nie!' (vgl. 1Sam. 20:30-34). Moenie jou kind se gees breek nie (Spr. 12:18, 15:4b). Bou hom eerder op – selfs wanneer jy hom dissiplineer.
Verlede jaar toe hoor ek van twee sussies wat bitter is. 'Ons het swaargekry omdat pa jóú in 'n privaat skool gesit het,' het hulle vir hulle broer gesê. Ons mag onder geen omstandighede hulle bitterheid regverdig nie, maar ons moet 'n les daaruit leer. Onthou jy wat met Josef gebeur het toe sy pa hom voorgetrek het? Kan jy onthou hoe sy broers gevoel het en wat hulle gedoen het? Die gevolge was lelik (Gen. 37). Maak asb. seker dat jy nie witbroodjies en swart skape het nie.
 Voorwaardelike liefde
Marié se ma sê vir haar: 'Pappa is lief vir jou as jy soet is.' Sy weet dis waar, want wanneer sy stout is praat haar pa vir twee dae nie met haar nie. God is nie so nie, maar het ons liefgehad toe ons nog sondaars was (Rom. 5:8). Volg sy voorbeeld.
Was jy al ooit by 'n sport byeenkoms waar 'n ouer sy humeur verloor het, omdat sy kind nie gewen het nie? Hoekom doen hy dit? Is dit nie omdat hy wil hê dat sy kind soos hý moet wees nie? 'Toe ék op skool was het ek vir die eerste span gespeel en provinsiale kleure gekry,' sê Adriaan se pa vir hom. Hy druk sy seun om 'n goeie sportman te wees, omdat hy deur sy seun wil goed lyk.
 'n Slegte huwelik
Markus breek sy vrou af en baklei voor die kinders met haar. Die kinders is bitter en kan nie wag om eendag uit te trek nie. Hulle hou nie daarvan om by die huis te wees nie. Hulle sit die hele middag in die kamer, en wens om by hulle vriende se huise te wees. Hulle kry skaam om vriende oor te nooi.
 'n Ongelyke juk
Riana volg haar eie kop en trou met 'n ongelowige. Vandag wil haar kinders niks met die Here te doen hê nie. As jy met 'n ongelowige trou is die kanse goed dat jou kinders rebels sal raak en nie die Here sal dien nie. Dit is hoekom Mal. 2:15 sê ons moet met gelowiges trou (lees gerus die konteks): "Hy het 'n geslag van God gesoek." Die ESV praat van 'godly offspring'. As jy wil hê jou kinders moet rebels raak, trou met 'n ongelowige.
Marcia se pa sê vir haar om eerlik te wees, maar hý is nie. John Bunyan het gesê: 'Many children learn that wickedness of their parents for which they beat and chastise them.' As jy skynheilig is, kan ek jou amper waarborg dat jou kinders opstandig sal raak.
Ek kan partykeer so besig raak, dat ek nie eers hoor as my kinders met my praat nie. In een berading kursus het ek iets geleer wat ek probeer toepas. As my kinders na my lessenaar toe kom, sê ek: 'Wag net gou.' Ek maak klaar waarmee ek besig is, draai na die kind toe, en luister na wat hy of sy vir my wil sê.
Het jy al 'n ma met drie kinders hoor sê dat sy eintlik vier kinders het? Sy praat van haar man, omdat pa's soms soos kinders aangaan. Simon terg sy dogter en weet nie wanneer om op te hou nie. As sy kwaad raak gee hy haar pak omdat sy hom nie respekteer nie. Dit maak haar moedeloos.
 Te veel werk
Toe Ruan klein was moes hy op Saterdae van vroeg tot laat op die plaas werk, terwyl sy maatjies buite gespeel het. Hy het die plaas gehaat en wou net wegkom. Oor die afgelope 15 jaar was hy nog nie weer daar nie.
As 5-jarige Klara haar bed nie soos 'n grootmens s'n opmaak nie, kry sy pak. Fanie se maatjies het vir hom karretjies gegee vir sy verjaarsdag. Dit staan op 'n rak in sy kamer. Hy mag nie daarmee speel nie, omdat hy die kamer sal omkrap.
Trevor gee vir sy kinders 'n verkeerde idee van God en van hoe hulle Hom tevrede moet stel. As hulle nie hulle groente klaar eet nie, sê hy: 'Jy maak die Here se hart seer.' In húlle gedagtes moet hulle 'n klomp reëls nakom om God se guns te wen.
Hulle verstaan nie dat Jesus namens ons die wet perfek onderhou het, dat Hy vir ons sonde aan die kruis gesterf het, dat Hy uit die dood opgestaan het sodat ons kan lewe, en dat elkeen wat in Hom glo die Heilige Gees ontvang om hulle te help om reg te lewe nie. Gevolglik raak hulle opstandig, omdat hulle dit nie regkry om al die reëls te hou nie.
Kobus kry soms pak sonder dat hy weet hoekom. Hy weet nie wat hy verkeerd gedoen het nie. As hy vir sy pa wil verduidelik wat gebeur het, dan sê hy: 'Ek wil níks hoor nie; buk!' Dink jy Kobus sal moedeloos, bitter en opstandig raak?
Iemand wat die bg. 18 punte reg doen, kan nie daardeur waarborg dat sy kind glad nie rebels sal wees nie. Ek weet dat sommige mense Spr. 22:6 sal aanhaal: "Oefen die seun volgens die eis van sy weg; dan sal hy, ook as hy oud word, daar nie van afwyk nie." Onthou egter dat Spreuke dikwels vir ons wys hoe dinge oor die algemeen werk. Dit beteken nie dat daar geen uitsonderings is nie.
God voed sý kinders reg op, en tog rebelleer ons partykeer teen Hom (Jes. 1:2, Jer. 2:30). Deur die geskiedenis was daar gelowiges wat hulle kinders reg geleer het, en tog het hulle kinders rebels geraak. Daar was ook al ouers wat 'n gemors gemaak het, en dan raak hulle kinders nié rebels nie. Die algemene reël is egter dat 'n getroue toepassing van Ef. 6:4 rebelsheid sal voorkom.
 Hoop vir ouers met rebelse kinders
Ek het 'n storie gelees van 'n man wie se seun so erg gerebelleer het, dat hy vir 20 jaar van die kerk afvallig geraak het. Dit het gebeur nadat sy pa 'n ernstige verhouding met die Here gehad het, en ook sy kinders van die Here geleer het.
Dalk het so iets met jou gebeur. Jy het jou kinders reg grootgemaak en vir hulle 'n voorbeeld gestel, en tog het hulle rebels geraak. Indien dít die geval is, hoef jy jouself nie te kasty nie.
In Eseg. 18:20 lees ons: "Die siel wat sondig, dié moet sterwe; die seun sal nie die ongeregtigheid van die vader help dra nie, en die vader sal nie die ongeregtigheid van die seun help dra nie; die geregtigheid van die regverdige sal op hom wees, en die goddeloosheid van die goddelose sal op hom wees."
Dalk het jy bygedra tot jou kind se rebelsheid. Wat moet jy doen?
Onthou dat jou situasie nie hopeloos is nie. Die Here kan jou vergewe. Bely jou sonde en vra Hom om jou te vergewe.
Vra ook vir jou kinders om jou te vergewe. As hulle jou nie wil vergewe nie, kan jy jou hande in onskuld was (Rom. 12:18).
Bid vir hulle en doen moeite om na hulle toe uit te reik. "Laat jou nie deur die kwaad oorwin nie, maar oorwin die kwaad deur die goeie." (Rom. 12:21).
Onthou dat die Here ook hiérdie situasie vir die goeie kan uitwerk (Rom. 8:28).
Vra volwasse gelowiges vir raad (Spr. 15:22).
Aanvaar die feit dat jou kind waarskynlik nie gered is nie. Moenie dink hy is gered omdat hy die sondaarsgebed gebid het toe hy vier was nie. As jy dít dink, sal jy nie die regte medisyne gee nie, nl. om vir sy redding te bid en die evangelie met hom te deel.
Pasop om nie altyd oor die rebelse kind te praat, sodat jy die ander kinders afskeep nie.
Onthou dat God die rebel se hart kan verander (Luk. 15).
Moenie opgee as dit vir jou lyk of daar niks gebeur nie; volhard.
Het jou ouers miskien dinge gedoen wat jou tot rebelsheid versoek het? As jy bitter voel moet jy dit bely en vir die Here vra om dit weg te vat. Vergewe jou ouers en sê vir hulle dat jy dit met hulle wil uitpraat. Indien hulle nie daaroor wil praat nie, moet jy dit in gebed vir die Here gee; Hý sal hulle oordeel. As hulle hulle bekeer, sal Hy hulle vergewe.
As jy vandag hierdie dinge hoor en jou nié bekeer, is Jesus se waarskuwing in Matt. 18:6-7 vir jou: "maar elkeen wat een van hierdie kleintjies wat in My glo, laat struikel, dit is vir hom beter dat 'n meulsteen aan sy nek gehang word en hy wegsink in die diepte van die see. Wee die wêreld weens die struikelblokke! Want dit is noodsaaklik dat daar struikelblokke kom, maar wee die mens deur wie die struikelblok kom."
 Die hoogste doel
Jare gelede het iemand vir my gesê: 'You must learn to relax.' Blykbaar het ek nie my les geleer nie, want laas maand het iemand anders vir my gesê: 'Hoor hier, moenie die bediening so ernstig opneem nie.'
Nou moet ek dit vir jóú sê. Jy kan vandag baie moedeloos hier uitstap en dink dat jy dit nooit gaan regkry nie. Ontspan en vertrou die Here. Moet dit nie jou hoogste doel maak om te keer dat jou kinders rebels raak nie. Sorg eenvoudig dat jy as 'n gelowige groei, dat jy in 'n verhouding met die Here lewe, en dat jy Hom verheerlik. Dít moet jou hoogste doel wees.
Verlede jaar was ek by 'n diens waarin 'n vrou met trane vir die gemeente gevra het om vir haar rebelse kind te bid. 'n Paar weke gelede het iemand by ons kerk se Bybelstudie gevra dat ons vir die jongmense in die gemeente moet bid. Die punt is dat ons die ouers in ons gemeente moet ondersteun. Hulle het 'n groot taak. Moenie vergeet om vir mekaar en vir ons kinders te bid nie.
 Ek weet dat alle mense van nature teen God rebelleer, maar dit is nie wat ek bedoel nie. Ek praat hier van die rebelse 'tiener fase' soos mense dit noem. Ek praat van die fase waarin jong mense nie vir hulle ouers wil luister nie, maar losbandig lewe.
 Party van die dinge het ek in Wayne Mack se boek, Strengthening Your Marriage geleer. My doel in hierdie preek is om te wys hoe ons rebelsheid in ons kinders kan keer, en nie hoe ons dit moet oplos waar dit reeds bestaan nie. As jy hulp soek met rebelse kinders, kan ek Wayne Mack se klasnotas vir jou aanstuur.
 Jeff Pollard & Scott T. Brown: red., A Theology of the Family, p.139
 Ibid., p.293
On September 22, 2017 September 22, 2017 By baptistekerkkemptonparkIn Kinderopvoeding
On September 16, 2017 September 24, 2017 By baptistekerkkemptonparkIn 'Backsliding',Kinderopvoeding
Daar is 'n predikant in Johannesburg vir wie ek die wêreld se respek het. En tog het hy voete van klei soos die res van ons. Oor huisgodsdiens het hy vir my gesê: 'It is a cultural monkey we need to get off our backs.' Ps. 78:1-8 stem nie met hom saam nie, maar dink dat huisgodsdiens baie belangrik is.
Hoe moet jy jou kinders leer? (v.1-5)
M.b.t. huisgodsdiens en die huwelik, het 'n vriend van my in Limpopo my baie beïnvloed. Van die dinge wat ons oor die jare in ons huisgodsdiens gedoen het, het ek by hom geleer. A.g.v. hulle ouerskap en huisgodsdiens, vra hulle vyfjarige uit die bloute vir kuiergaste: 'Can I get you something?' Volgens Ps. 78 is die invloed wat 'n ouer op sy of haar kinders het, veel groter as wat ons besef.
Asaf het hierdie Psalm en elf ander geskryf (v.1, Pss. 50, 73-83). Hy was 'n musikant wat in Dawid se tyd die koor gelei het (1Kron. 15:16-17, 19, 16:4-5, 7). Hy het hierdie Psalm geskryf om vir sy lesers lesse uit Israel se geskiedenis te leer (v.1). Hy het musiek gebruik [Heb. maskîyl], sodat hulle dit makliker kon onthou (v.1).
Omdat die mens nog steeds so leer, is dit belangrik dat jy God se Woord vir jou kinders sing. Leer vir hulle Bybelverse in sang. Vermy maar die meeste kinderliede, omdat dit oppervlakkig is en nie 'n hoë siening van God kweek nie. Leer eerder vir hulle liede wat diep waarhede bevat, en sê vir hulle wat die woorde beteken.
Israel moes hulle ore vir Asaf se onderrig gespits het (v.1, kontra Hand. 7:51). Ons moet dit ook doen, sodat ons ons kinders reg kan leer. Ons moet 'n hoë siening van die Bybel hê en glo dat dit nie die opinies van mense is nie, maar die Woord van God (v.1, 1Tess. 2:13, 2Tim. 3:16, 2Pet. 1:20-21). Ons moet dit gereeld inneem en toepas. Ons ore moet oop wees vir die Woord, en ons kinders s'n ook. Hoe kan jy dit regkry?
Moenie toelaat dat jou kinders gereeld huisgodsdiens mis, omdat hulle moet leer, by vriende is, uitgaan of skool aktiwiteite het nie.
Sorg ook dat jý dit nie mis, omdat jy altyd by die werk is nie.
Moet dit nie te laat in die aand doen wanneer almal moeg is nie.
Moenie toelaat dat jou kinders lê of speel terwyl jy met die Bybel besig is nie. Hulle moet regop sit en nie die res se aandag aftrek nie.
Vat jou kinders gereeld kerk toe. Moet hulle nie alleen stuur, omdat jy op Sondae jou eie ding doen nie. Onthou dat dit die Here se dag is. Doen jou werk, inkopies, sport, partytjies, wasgoed, ens. in die week of op 'n Saterdag. Moenie toelaat dat hierdie dinge jou van die Woord af weghou nie.
Probeer om die Woord in te neem wanneer jy dit op 'n Sondag hoor. Rus genoeg op Saterdae, sodat jy nie op Sondae tydens die diens slaap nie.
Maak vooraf jou hart stil, sodat jy nie gedurende die preek aan die week se probleme dink nie. Pasop vir die duiwel wat jou aandag wil aftrek.
Bely en laat staan jou sonde, sodat dit jou nie doof maak vir die Woord nie.
Dissiplineer jouself om stil te sit en te luister. Moenie rondloop tydens die preek nie.
Die bg. dinge help nie as jy ongered is nie (1Kor. 2:14). Jy moet eers deur geloof deel van God se volk wees (v.1, 1Pet. 2:9-10). Die Heilige Gees moet jou dowe ore oopmaak om te verstaan dat jy a.g.v. jou selfsug en sonde 'n terroris in God se Koninkryk is. Ek hoef nie vir jou te sê wat God met terroriste doen nie.
En tog is jou toestand nie hopeloos nie. God kan jou uit die straf kamp van jou sonde bevry. Gebruik die sleutels van geloof en bekering om uit te kom. Wees dankbaar dat Jesus namens jou in die straf kamp gesterf het. Wees ook dankbaar dat Hy uit die dood uit opgestaan het, en dat jy saam met Hom in sy Koninkryk van liefde kan lewe en met oop ore die pragtige musiek van die Woord kan geniet.
As jy gered is, moet jy hierdie evangelie met die volgende geslag deel. Hoe moet jy dit doen? Gebruik gelykenisse, stories, beelde en illustrasies, sodat hulle as't ware die waarheid in hulle verbeeldings kan sien (v.2, Matt. 13:34-35). Jy hoef nie eers illustrasies uit te dink nie; die Bybel is vol daarvan.
As jy bv. geloof wil verduidelik, kan jy vir hulle vertel hoe 'n hen haar kuikens onder haar vlerke wegsteek, sodat die valk hulle nie kan vang nie. As ons in Jesus glo, is ons veilig onder sy vlerke, en kan die valk van sy toorn ons nie vang nie. Jesus het reeds aan die kruis die straf gedra wat ons verdien.
Om God se verlossing verder te verduidelik, kan jy vir hulle vertel dat ons soos stoute kinders is wat van die huis af wegloop en ons ouers se geld mors. Bekering is soos 'n rebelse kind wat alles verloor, tussen die varke beland, tot sy sinne kom, berou het oor wat hy gedoen het, en na sy huis toe terugkeer. Vergifnis is soos 'n pa wat na hierdie rebelse kind toe hardloop, hom omhels en soen, vir hom geskenke gee en 'n groot partytjie hou.
Maar om net illustrasies te gebruik is nie genoeg nie. Sonder die Heilige Gees bly die evangelie 'n raaisel uit die verlede, en kan mense dit nie verstaan nie (v.2, Matt. 13:9-17). Moet dan nie net die Bybel vir jou kinders uitlê nie, maar bid dat die Here hulle harte sal oopmaak, sodat hulle die ou ou tyding kan verstaan (v.2, Jer. 6:16, Hand. 16:14).
Herhaling is belangrik. Israel was nie onbekend met die dinge wat Asaf in hierdie Psalm geskryf het nie. Hulle het die stories by hulle ouers gehoor en goed geken (v.3, 44:2). En tog het Asaf hulle daaraan herinner. Doen dieselfde met jou kinders. Leer hulle aanhoudend, sodat hulle die Woord kan onthou (2Pet. 1:12-15).
Verder moet jy ook die lesse in mense se lewens gebruik om jou kinders te leer (Rom. 15:4, 1Kor. 10:11). Die lewe van Josef wys bv. hoe God mense se sonde gebruik om sy goeie planne uit te werk. Maar dit beteken nie dat jy opsetlik moet sondig nie. Die geskiedenis van Adam en Eva wys dat sonde ernstige gevolge het. Die storie van Rut wys dat God elke tree van die pad beplan het, al voel dit partykeer of Hy jou verlaat het. Jesus wat die storm stil maak wys vir ons dat Hy God is, en dat niks vir Hom onmoontlik is nie.
Onthou asb. dat God die hoofkarakter in elke storie is, en dat die les altyd oor Hom moet gaan. As jy jou kinders bv. van Dawid en Goliat vertel, is die punt nie dat God groot potensiaal in onbelangrike mense sien nie, maar dat Hy so sterk is dat Hy 'n seuntjie met 'n slingervel kan gebruik om 'n gewapende reus dood te maak.
As jy jou kinders só leer, sal hulle die Here vrees, liefhê en bewonder. As jy egter 'n Kinderbybel of VeggieTales DVD met snaakse prentjies in gebruik, sal hulle Hom nie ernstig opneem nie. Dit sal wees soos 'n preek wat ek 2012 gehoor het. Dit het oor die erns van sonde gegaan. Die prediker se uitleg van Agan se sonde in Jos. 7 was goed, maar hy het soveel humor gebruik dat 'n mens die idee gekry het sonde is glad nie ernstig nie. Let op wát jy vir jou kinders leer, maar ook op die manier wat jy dit doen.
Asaf sê verder dat ons nie die Woord vir ons kinders moet wegsteek nie, maar dat ons hulle van sy heerlike en kragtige dade moet vertel (v.4). Daar is ouers wat hierdie dinge vir hulle kinders wegsteek, omdat hulle nie tyd maak vir huisgodsdiens nie, omdat hulle hulle ongereeld kerk toe bring, omdat hulle nie van 'n persoonlike verhouding met die Here getuig nie (hulle kinders sien nie dat hulle die Bybel lees en bid nie), en omdat hulle onheilige lewens die waarheid verbloem. Moenie so wees nie, maar bely jou sonde. Vra die Here se hulp om te doen wat reg is.
Om die Bybel vir jou kinders te leer is nie 'n opsie nie, maar 'n opdrag (v.5). Jy móét dit doen. Die Bybel is nie net vir jou persoonlike stiltetyd bedoel nie, maar sodat jy jou kinders van die Here kan leer (v.5). Dit help nie jy deel die evangelie met die nasies, terwyl jou eie kinders oppad hel toe is nie. Om jou kinders effektief te leer, moet jy die volgende dinge doen:
 Voor jy jou kinders leer moet jý die Here vrees, glo dat Hy die enigste God is, Hom met alles in jou liefhê, die Bybel ken, in jou hart bêre en gehoorsaam wees (Deut. 6:1-9). As jy sê maar nie doen nie, sal hulle jou, die Here, of beide verag.
 Huisgodsdiens gebeur nie vanself nie; jy moet daarvoor beplan. Hoe laat gaan jy dit hou en wanneer gaan jy begin? As jy nie beplan nie, sal jou besige program huisgodsdiens eenkant toe skuif sodat dit nie gebeur nie.
 Leer jou kinders om die Here in die gemeente te dien (1Kor. 16:15). In die begin kan hulle klein dinge doen, soos om iets vir ou mense aan te dra. Sorg ook dat jy gereeld ander gelowiges in jou huis het (Heb. 13:2). Gasvryheid is 'n goeie manier om diensbaarheid vir jou kinders te leer.
 Skerp die Woord by hulle in (Deut. 6:7). Leer hulle elke dag. Hou dit kort en eenvoudig as die kinders klein is. 'n Puritein genaamd Samuel Lee het gesê: 'A young plant may be quickly overloaded with manure and rotted with too much watering.' As jy dus vir 'n tweejarige die skeppingsverhaal vertel, moet jy nie die hele hoofstuk lees nie. Sê eerder: 'God het alles gemaak: die son, die maan, die vissies, die voëltjies, die diere. Heel laaste het hy mense gemaak. God is baie sterk en goed.' As jou kinders ouer is, kan jy 'n paar verse lees en dit uitlê soos wat jy aangaan.
Jy kan ook Bybel Vrae en Antwoorde by Augustine Bookroom in Pretoria bestel. Dit leer hulle op 'n vraag en antwoord basis oor God, die skepping, die sondeval, verlossing, Jesus, die Tien Gebooie, die doop en die nagmaal, gebed, die dood, die hemel, die hel en meer.
Begin as jou kinders 'n paar maande oud is – jy sal verbaas wees hoe gou hulle leer. Vra 'n vraag tot hulle dit ken ('Wie het jou gemaak? God'), en beweeg dan na die volgende vraag toe. Hersien die vrae wat hulle ken. As hulle ouer is, kan jy die antwoorde bespreek: 'Is jy deur toeval of evolusie hier? Nee, God het my oor 'n tydperk van 9 maande in die baarmoeder gevorm.'
Spreuke werk ook vir ouer kinders, aangesien dit geskryf is om vir hulle basiese lewenswysheid te leer (Spr. 1:4, 8, 2:1, 3:1, 4:1, 5:1, 6:1, 7:1, ens.). Dit sal hulle leer om hard te werk en nie lui te wees nie, die regte vriende te kies, goed te werk met geld, te veel drank te vermy, hulle emosies en hormone te verstaan en te beheer, ens.
Karaktertrekke werk ook goed. Leer bv. vir hulle 'n maklike definisie van volharding ('moenie gou opgee nie'), en memoriseer 'n gepaste Bybelvers: "En laat ons nie moeg word om goed te doen nie, want op die regte tyd sal ons maai as ons nie verslap nie." (Gal. 6:9). As hulle die karaktertrekke goed ken, kan jy dit handig gebruik: 'Ek weet jy wil graag in die eerste span wees, maar moenie so gou opgee nie; hou aan om hard te oefen.'
Saam met al hierdie dinge moet jy die evangelie met jou kinders deel. Dit is nie genoeg om hulle van die tien plae of Daniël in die leeukuil te vertel nie. Te veel ouers neem aan dat hulle kinders gered is, omdat hulle in 'n Christelike huis grootword, of omdat hulle as babas gedoop is.
Jy móét vir jou kinders sê dat hulle nie a.g.v. jóú geloof gered is nie. Hulle is met 'n sondige natuur gebore en sondig van kleins af (Ps. 51:7, 58:4). Omdat die Here heilig is, gaan Hy hulle hiervoor oordeel (Op. 20:12, 'klein en groot'). Maar as hulle jammer is oor hulle sonde, dit haat, en in geloof na die Here toe draai, sal Hy hulle red, vergewe en as sy kinders aanneem.
 Bid saam met jou kinders. Hou dit kort as hulle klein is. Jy kan bv. vir 'n eenjarige sê om agter jou aan te bid: 'Sê: Dankie… Jesus… Amen.' Jou kinders sal ook uit jóú gebede leer. Bid daarom met eerbied en respek, sodat hulle kan leer dat die Here groot en heilig is. Wees vars in jou gebede; moenie elke dag dieselfde ding bid nie (bv. rympies). Om vars te bly, moet jy self 'n gebedslewe hê.
Waarvoor moet jy bid? Bid heel eerste vir mekaar en vir die redding van jou kinders se siele. Moenie die impak van jou gebede onderskat nie. As jy gereeld en getrou vir jou kinders bid, sal jy 'n invloed in hulle lewens hê. Bid ook vir die leraar en die ouderlinge, bekerings, mense in die kerk, sendelinge en siek mense. Leer hulle om nie vaag te bid nie, maar spesifiek. 'Here, help asb. vir Arrie om werk te kry…' is beter as: 'Here, help asb. al die mense in die hospitale en langs die strate…'
Gee vir elkeen 'n beurt om te bid. Moenie jou kinders se gees demp as hulle gebede onvolmaak is nie. Jy self bid nie perfek nie. Wanneer jy jou kinders help om Bybels te bid, moet jy dit in 'n gees van sagmoedigheid en liefde doen.
Bid spesiaal voor die nagmaal. Gee vir elkeen 'n kans om sy of haar sonde te bely. Dalk wil jy nie jou sonde voor jou kinders bely nie, maar eintlik sal dit hulle help om gereeld te hoor dat jy, soos hulle, 'n sondaar is, en dat jy ook die Here se genade nodig het.
 Bring jou kinders na die eredienste en Bybelstudies toe (Jos. 8:34-35, Hand. 10:24-33). Wees opgewonde oor Sondae. Sê vir hulle: 'Dis die Here se Dag! Ons gaan God se kinders sien, Hom prys en sy Woord hoor!' Praat na die erediens oor God se Woord en die mense. 'Dit was lekker om weer vir tannie Hannie te sien; sy was lank in die hospitaal.' As jou kinders ouer is, kan jy die preek bespreek. Moenie van individue, die kerk of die leraar skinder nie. Jy sal jou kinders negatief maak teen die Here, sy Woord en sy liggaam.
 Leer jou kinders op 'n informele vlak. Met kleintjies werk gelykenisse goed: 'God sorg vir die mossies en nog meer vir sy kinders; mense is belangriker as voëltjies.' Met ouer kinders kan jy in die kar praat oor wat by die skool gebeur het (Deut. 6:7). Gee vir hulle Bybelse antwoorde oor boelies, kinders wat gespot word, rassisme, kinders wat vloek, rook, drank, seks, watse rol uiterlike voorkoms speel, respek vir onderwysers, huiswerk, evolusie in die handboek, 'n goeie sportmangees, karakter, ens. Werk hard om vir hulle 'n Bybelse wêreldbeskouing te gee.
As jy by 'n advertensie bord verby ry, kan jy hulle leer wat God van uiterlike voorkoms en rykdom dink. Leer hulle oor ware liefde as hulle in Frozen of Tangled sien hoe 'n man en vrou mekaar ontmoet, en binne 24 uur verloof raak. Sê vir hulle dat egskeiding, homoseksualiteit, saambly en aborsie nie God se goedkeuring wegdra nie.
 Dissiplineer jou kinders (Spr. 22:15, 29:15, Ef. 6:4). So leer jy hulle die Bybel en help jy hulle om te verstaan dat sonde pynlike gevolge het (Gal. 6:7, Heb. 12:10-11). Moet hulle nie oordissiplineer nie. Jy kan nie 'n kind op medisyne grootmaak nie. Moet hulle ook nie onderdissiplineer nie. As jy nalaat om hulle pak te gee, beskadig jy hulle siele en pluk jy vir jouself 'n lat (Spr. 23:13-14, 17:25, 29:15, 17). 'God many times whips an aged parent by that child that was unwhipped at first.'
Dalk vrees jy dat al hierdie 'toewyding' jou kinders opstandig sal maak en vir hulle 'n weersin in God, die Bybel en die kerk sal gee. Dit sal nie. Hulle sal net opstandig raak as jy skynheilig is, as jy nie dieselfde persoon by die kerk is as by die huis nie. Hulle sal opstandig raak as jy altyd by die kerk moet wees, maar te besig is om húlle aktiwiteite by te woon. Hulle sal die Bybel verag as jy dit net gebruik wanneer hulle verkeerd doen: 'Die Bybel sê…!'
Wie se plig is dit om jou kinders van die Here te leer? Dit is nie die skool, Sondagskool, jeugleier, sielkundige, bediende, TV of iemand anders se plig nie. As hoof van die huis is die pa hoofsaaklik hiervoor verantwoordelik (v.3, 5, Gen. 18:19, Ef. 6:4, 1Tim. 3:4-5, 12). As die pa die Here liefhet en vir sy gesin die Bybel leer, gebeur dit gewoonlik dat hulle sy voorbeeld volg (Jos. 24:15, Spr. 22:6, Joh. 4:53, Hand. 1:14, 16:31-34, 18:8, Rom. 16:10-11, 1Kor. 7:14).
Saam met die pa is die ma mede-verantwoordelik. Sy moet ook die kinders leer (Spr. 1:8). As sy pligsgetrou is, kan sy 'n groot invloed op haar kinders se lewens, en sodoende op die samelewing hê (Spr. 31:1, 2-9, 1Tim. 2:15).
Wat as 'n kind se pa, ma of beide nie die Here dien nie? In sulke gevalle moet gelowige oupas, oumas, ooms en tannies help (Hand. 16:1, 2Tim. 1:5, 3:15). Praat met hulle oor die Here as jy die geleentheid het. Stel vir hulle 'n goeie voorbeeld, skryf briewe, bel hulle, stuur vir hulle 'n Whatsapp, nooi hulle saam kerk toe, bid vir hulle. Dit is nie genoeg om te hoop die Here red hulle nie – doen iets.
Die kerk moet ook betrokke raak by die kinders van wie een of beide ouers nie die Here ken nie. Omdat Timoteus se pa nie 'n gelowige was nie, het Paulus hom as sy seun in die geloof aangeneem (Hand. 16:1, 1Tim. 1:2, 2Tim. 1:2). Hy het dieselfde met Titus gedoen (Tit. 1:4). Wyle dr. Martin Holdt het dit met sy bure se dogters gedoen. Onder sy invloed het hulle tot bekering gekom. Is daar 'n kind wat jý vir die Here kan beïnvloed?
Hoekom moet jy jou kinders leer? (v.6-8)
Sammy leer haar kinders, sodat hulle goeie maniere kan hê en mense haar geluk kan wens. Oliver leer sy kinders, sodat hulle reg sal doen en hom nie in die verleentheid stel nie. Cornelia leer haar kinders, sodat hulle top atlete, studente en leiers kan wees. Kenny leer sy kinders, sodat hulle 'n goeie karakter kan ontwikkel en suksesvol kan wees in die toekoms. Sonja leer haar kinders, sodat hulle goeie vriendskappe kan bou en eendag gelukkig getroud kan wees.
Maar nie een van hierdie redes is goed genoeg nie. Hoekom móét jy jou kinders leer? In v.6-8 gee Asaf vir ons die rede: leer jou kinders, sodat hulle God en sy Woord kan ken en vir húlle kinders kan leer. As jy dit goed doen, is dit nie net jou kinders wat die Here sal dien nie, maar die geslagte wat kom.
'n Man in ons gemeente het my vertel dat sy vrou se oupa die Here getrou gedien het. Op sy begrafnis het hulle besef hoe baie van sy kinders en kleinkinders deur sý voorbeeld tot bekering gekom het. Moenie bang wees dat jou kinders die evangelie sal verwerp nie. Bid vir hulle, leer die Bybel vir hulle, stel 'n goeie voorbeeld en los die res vir die Here.
As jy nalaat om dit te doen benadeel jy nie net jou kinders nie, maar die geslagte wat kom (v.6-8). As jý nie hulle gedagtes met die waarheid vul nie, sal die wêreld en haar vals godsdienste dit vul. Jou kinders sal op hulleself en die wêreld hoop, en nie op die Here nie (v.7). Hulle sal sy groot werke vergeet en sy Woord ignoreer (v.7). Hulle sal rebels, hardkoppig en ontrou wees (v.8, Rigt. 2:10-12).
Asaf sê vir ons hoekom baie kinders die kerk verlaat wanneer hulle universiteit toe gaan. Hulle het hulle ouers se lewens dopgehou en gesien dat hulle skynheilige kerkmense is (v.8). Op 'n Sondag sing hulle Psalms, maar op 'n Maandag vloek hulle hulle werkers, veg hulle soos honde in die huis, drink hulle te veel en kyk hulle vuil programme op TV. In hulle harte het hierdie kinders al die kerk verlaat toe hulle in die laerskool was; dit het eers sigbaar geword toe hulle 18 is.
Wil jy hê jou kinders moet hulle hoop in die Here stel, in Hom glo, Hom dien, op Hom vertrou, Hom prys, standvastig en gehoorsaam wees, getrou wees in hulle harte (v.5-8)? Sorg dan dat jy dit eerste doen en vir hulle die Bybel leer. Bekeer jou, glo in Jesus Christus en bid dat hulle dieselfde sal doen. So sal die slegte voorbeeld van party van ons Afrikaanse voorvaders nie na hulle toe deursyfer nie (v.8, 1Pet. 1:18).
Moet asb. nie jou kinders aan die duiwel, die wêreld of hulleself oorlaat nie; help hulle. Wees soos John Paton se pa. In sy hele lewe het hy nie eenkeer nagelaat om oggend en aand huisgodsdiens te hou nie. Volgens Paton het nie een van die elf kinders opstandig geraak hieroor nie. Inteendeel, dit het hulle lewens verander. Jare later het 'n hele eiland onder Paton se prediking tot bekering gekom. Waar het dit begin? Om 'n kombuistafel met 'n oop Bybel.
 Jeff Pollard & Scott T. Brown: red., A Theology of the Family, p. 138
 Ibid., p.139
 John Paton: Missionary to the New Hebrides, pp.14-17
On Mei 15, 2015 By baptistekerkkemptonparkIn Huwelik,Kinderopvoeding,Seks,Sonde
'n Paar maande gelede het die regering besin om seks wettig te maak vir 12-jariges. 'n Onlangse Beeldopskrif het gesê dat hulle kondome vir 10-jariges wil uitdeel.
Die wêreld se idee van seksuele moraliteit is ver verwyderd van wat die Skrif leer. 1 Korintiërs 6:12-20 help ons om reg te dink oor seks.
Die Korintiërs se verkeerde denke (v.12-14)
Die Korintiërs sou saamstem met dié gediggies:
O happy condition;
I can sin as I please
And still have remission.
sex is sin,
so sex is in.
Verse 12-14 maak duidelik dat Paulus nie sou saamstem nie.
Jesus het ons skoon gewas, geheilig, en geregverdig (v.11). Daarom is ons vry. Met dít in gedagte het die Korintiërs gesê: 'Alles is vir my toelaatbaar' (v.12). Paulus stem saam, maar sê dat alles jou nie geestelik sal opbou of bevoordeel nie; jy moenie 'n slaaf wees van enigiets nie (v.12, 10:23). Ons is vry in Jesus, maar ons moenie ons vryheid as 'n verskoning gebruik om sonde te doen nie (Galasiërs 5:13, 1 Petrus 2:16).
Die Korintiërs het ook gesê dat seksuele immoraliteit so biologies en normaal is soos kos vir jou maag. Soos kos en jou liggaam, gaan seks eendag nie meer wees nie (v.13, Matteus 15:17). Dan maak dit mos nie saak of jy jou liggaam gebruik om rond te slaap nie, of hoe? Jare gelede het 'n student sy pornografie só probeer regverdig. 'Ek geniet net God se skepping,' het hy gesê.
Paulus sê dat die liggaam nie vir seks geskep is nie, maar vir God: Hý sê hoe die liggaam reg gebruik moet word (v.13). Die liggaam is nie sleg soos wat die Grieke geglo het nie. Toe ek op skool was het ek saam met 'n Ou Apostel gewerk. Sy het gesê dat 'n mens maar kan drink, rook, vloek, en rondslaap, omdat die liggaam nie belangrik is nie. God sê egter dat dit belangrik is, en daarom sal Hy weer ons liggame uit die dood uit opwek (v.14, Johannes 6:40).
Paulus se regte denke (v.15-20)
Vir 1900 jaar het Christene die Bybel geglo en gesê dat seksuele immoraliteit sonde is. Eers in die 20ste eeu het sielkunde gesê dat dit 'n siekte is. 'n Vrou het op 'n Amerikaanse Christelike radiostasie ingebel. 'Ek slaap rond met almal; ek wíl graag verander maar voel magteloos,' het sy gesê. Die berader het gesê dat haar seksuele gedrag 'n natuurlike reaksie is op haar passiewe pa en oorbetrokke ma. Hy het gesê: 'Jy is verslaaf. Jou seksuele neigings sal nie gou verdwyn nie. Sluit aan by 'n kerk wat jou leefstyl sal aanvaar, terwyl die wonde wat máák dat jy sondig, genees word.
Maar wat van 1 Korintiërs 5-6?
'n Amerikaanse koerant (Orange County Register, 13 Feb.1989) het vertel van 'n kliniek vir Christen seksverslaafdes. Dié kliniek was verbonde aan 'n bekende Protestantse kerk in die area. Volgens die kliniek is seksuele immoraliteit 'n siekte. Hulle het die krag van die Woord ontken en gesê: 'Some groups of Christians believe the Bible is all you need.'
Om só te dink oor seks is verkeerd. In v.15-20 help Paulus ons om reg te dink.
Jesus is die Hoof van die kerk en ons is die lede van sy liggaam (v.15, 12:27). Ons moenie sy lede vat en dit een vlees maak met 'n tempelprostituut nie (v.15-16, Genesis 2:24). Jy is een gees met Jesus (v.17). Die res van die Skrif bevestig dit:
"Daarom moet die man sy vader en sy moeder verlaat en sy vrou aankleef en hulle twee sal een vlees word. Hierdie verborgenheid is groot, maar ek sê dit met die oog op Christus en die gemeente." (Efesiërs 5:31-32).
Jesus het gebid "dat almal een mag wees net soos U, Vader, in My en Ek in U; dat hulle ook in Ons een mag wees, sodat die wêreld kan glo dat U My gestuur het… Ek in hulle en U in My, sodat hulle volkome een kan wees; en dat die wêreld kan weet dat U My gestuur het, en hulle liefgehad het net soos U My liefgehad het." (Johannes 17:21, 23).
"Bly in My, soos Ek in julle. Net soos die loot geen vrug kan dra van homself as dit nie in die wynstok bly nie, so julle ook nie as julle in My nie bly nie. Ek is die wynstok, julle die lote. Wie in My bly, en Ek in hom, hy dra veel vrug; want sonder My kan julle niks doen nie." (Johannes 15:4-5).
"julle is egter nie in die vlees nie, maar in die Gees, as naamlik die Gees van God in julle woon. Maar as iemand die Gees van Christus nie het nie, dié behoort nie aan Hom nie. Maar as Christus in julle is, dan is die liggaam dood vanweë die sonde, maar die gees is lewe vanweë die geregtigheid. En as die Gees van Hom wat Jesus uit die dode opgewek het, in julle woon, dan sal Hy wat Christus uit die dode opgewek het, ook julle sterflike liggame lewend maak deur sy Gees wat in julle woon." (Romeine 8:9-11).
"Ek is met Christus gekruisig, en ék leef nie meer nie, maar Christus leef in my. En wat ek nou in die vlees lewe, leef ek deur die geloof in die Seun van God wat my liefgehad het en Homself vir my oorgegee het." (Galasiërs 2:20).
Omdat die Korintiërs een was met Jesus, moes hulle nie een word met 'n tempelprostituut nie. Die Griekse werkwoord in v.18 dui aan dat ons moet aanhou om te vlug vir seksuele sonde. As jy daarin voortleef sal jy nie God se Koninkryk sien nie (v.9). Ons moet dié sonde doodmaak en dit nie eers onder ons noem nie (Kolossense 3:5, Efesiërs 5:3).
As jy drank misbruik kom die sonde van buite af. As jy seksueel sondig kom die onreinheid van binne af. Jy sondig teen jou eie liggaam (v.18). As jy deur seksuele sonde siek word sondig jy óók teen jou liggaam (Spreuke 5:11). Jou liggaam is 'n tempel – die allerheiligste – van die Heilige Gees (v.19, Johannes 2:21). As jy jou liggaam (God se tempel) gebruik om rond te slaap, is dit asof die hoëpriester 'n prostituut in die allerheiligste invat en seks het voor die ark!
Jou liggaam behoort aan God: Hy het jou geskep en Hy het jou gered (v.19-20, Romeine 14:7-8). God het jou gekoop met 'n prys, met sy eie bloed (v.20, 7:23, Handelinge 20:28, 1 Petrus 1:18-19, Openbaring 5:9). As Hy jou dan met 'n prys gekoop het, moet jy nie 'n prys betaal om met 'n prostituut te slaap nie (v.20, 7:23, Hd.20:28, 1 Pt.1:18-19, Op.5:9). God het jou gekoop om sy slaaf te wees, en daarom moet jy nie vir jouself lewe nie, maar vir Hom (v.20, 12). Verheerlik Hom in jou liggaam (v.20, 10:31, Romeine 12:1).
Dink reg oor seks. God het seks geskep en weet hoe dit reg moet werk. Moenie onkundig wees oor wat die Skrif sê nie. Paulus sê oor en oor dat ons die Skrif moet ken: 'Weet julle nie?… Weet julle nie?… Weet julle nie?…' (v.15, 2, 3, 9, 16, 19, 5:6). Ons moet weet dat God seks ontwerp het vir die huwelik (Genesis 2:24). Ons moet weet dat seks in die huwelik goed is, en dat seksuele sonde dodelik is (Spreuke 5-7). Druk jou ore toe vir die wêreld se lering oor seks.
 Moenie luister vir sielkundiges wat sê jy kan dit nie help nie, omdat dit 'n siekte is.
 Moenie vir die regering luister wat kondome wil uitgee om VIGS te vermy nie. Hulle wil VIGS vermy, maar nie immorele seks wat die VIGS veroorsaak nie.
 Moenie jou onderwysers of die kirrikulum hierin volg nie. Ek het in die laer- en hoërskool verkeerde lering hieroor gekry.
 Moenie dat jou vriende jou leer nie.
 Moenie wêreldse boeke hieroor lees nie.
 Pasop vir wat TV, films, koerante en tydskrifte soos die Huisgenoot jou oor seks leer.
 Pasop ook vir vals leraars. Die NG-Sinode het 'n paar jaar gelede plek gemaak vir mense wat wil saambly.
Ouers en kerke moet Bybelse lering hieroor gee. Sê vir jou kinders dat iemand wat met almal slaap nie seksuele vryheid het nie. Hulle is slawe, voel vuil, het 'n skuldige gewete, kan maklik seksueel-oordraagbare siektes kry, sal in die skande kom, is selfsugtig en nie lief vir dié met wie hulle slaap nie, steel ander se seksuele reinheid, bring God se frons oor hulleself, en sal hel toe gaan (v.12). Hebreërs 13:4 sê: "Laat die huwelik in alle opsigte eerbaar wees en die bed onbesmet; want God sal hoereerders en egbrekers oordeel." Openbaring 21:8 sê: "afgodedienaars… is in die poel wat brand met vuur en swawel: dit is die tweede dood."
As jy in die huwelik seks het bring dit plesier en sal jy nie seksuele siektes kry nie. Die Here sal oor jou glimlag. Jy sal 'n skoon gewete hê en nie gestraf word nie. Is dit nie duidelik uit 'n boek soos Hooglied nie?
Sê vir jou kinders hulle moet vlug vir seksuele sonde (v.18). Iemand het gesê dat die beste hulp teen seksuele sonde 'n goeie paar hardlooptekkies is. Moenie dom wees en vra: 'Hoe ver kan twee ongetroudes gaan voordat dit sonde is' nie. Moenie kyk hoe naby jy aan die sonde kan kom sonder om te val nie, maar probeer eerder om so ver as moontlik daarvan af weg te bly (Spreuke 5:8). Kap jou hand af en pluk jou oog uit (Matteus 5:29-30). Raak ontslae van jou internet konneksie of TV as dit jou pla. Moenie swembad of gym toe gaan as die vroue se klere jou laat struikel nie.
Moenie sê: 'My liggaam is myne, en ek kan daarmee doen wat ek wil' nie. Jou liggaam is nie joune nie, maar God s'n: verheerlik God daarom in jou liggaam (v.19-20).
Sê vir jou kinders dat seksuele sonde baie gevaarlik is. John Owen het gesê: 'You kill sin or sin will kill you.' Moenie net die dade probeer doodmaak nie, maar maak die sondige begeertes dood in jou hart (Matteus 5:27-28).
Is jy seksueel losbandig, maar dit pla jou nie? As jy so leef sal jy nie hemel toe gaan nie (v.9-10).
Pla hierdie preek jou gewete? Jou sonde kan vergewe word (v.11). Jesus het die straf vir ons sonde op Homself geneem aan die kruis en weer opgestaan uit die dood. Glo en vertrou op Hom; gaan heen en sondig nie meer nie (Johannes 8:11).
Is jy gered? Het jy in dié strik getrap, maar jy is nie regtig gepla nie? Die swaar hand van God se tugtiging sal oor jou kom (hfst.5).
Is jy 'n geredde persoon wat só gesondig het? Pla jou sonde jou baie? Bely en laat staan jou sonde en God sal jou vergewe (v.18, 1 Johannes 1:9).
Hoekom moet jy reg dink oor seks? Wie wil nié reg dink oor 'n saak wat ewige gevolge het nie (v.9-10)?
Charlie werk op 'n plaas in Limpopo. Hy werk hard, is getrou en lojaal, en het respek vir sy baas en mede-werkers… totdat die baas hom voorman gemaak het. Skielik het hy hoogmoedig geword. Hy het begin baasspeel, drink, werk mis, terugpraat met die baas, en die werkers geslaan. Sy baas het hom ernstig gewaarsku en weer 'n gewone werker gemaak. Hy was weer die ou Charlie: getrou, lojaal, hardwerkend, en vol respek.
Charlie was 'n goeie werker maar 'n slegte baas. So is dit met seks: seks is 'n goeie slaaf (in die huwelik), maar 'n slegte meester (buite die huwelik). Dít is hoe ons moet dink oor seks.